Samas ei sobinud see süsteem hästi kapitali omanikele. Kapitalist pidi palehigis rügama, et hoida väärtust kaotavat raha võimalikult kiires ringluses või hoidma oma reserve kullas, dollarites või eurodes. Euro tulek Kreekasse andis kapitalismile mõõdukat puhkust, vabastades samas rahvusvaheliste laenuandjate käed. Kui "drahmi ajal" tuli rahvusvahelistel pankadel hoolsalt analüüsida, kuidas valuutariski tingimustes laenuraha tagasi saada, siis nüüd langes see mure ära. Vastutab Euroopa Keskpank. Kreeklastel on vähe uusi autosid, laename selleks raha. Uusi maju on vähe, ... laename. Paraku polnud Kreeka ühiskond selleks valmis. Kui meil tunnevad kõik kõiki, siis Kreekas on võimul Papandreud, Mitsotakised ja Karamanlised. Süsteemi ei muudetud ja avaliku sektori puudujääki rahastati riikliku raamatupidamispettusega. Sellele lisandusid kõikvõimalikud muud võtted Brüsselist lisaraha saamiseks. Seda papist oliivipuude püstiajamiseni välja, et satelliitidelt kontrollitavad oliivipuude libasalud tagaksid ELi põllumajandustoetusi.